Skýrsla frá Zetadeild á aðalfundi Delta Kappa Gamma í Reykholti 6. maí 2007 . Ég flyt ykkur skýrslu Zetadeildar fyrir starfsárið , 2006 - 2007 . Zeta-deildin virðist hafa lagst í fullkominn dvala árið 2002 og deildin hafa sofið þungum Þyrnirósarsvefni í um 4 ár , eða þar til Ingibjörg Einarsdóttir og Stefanía Arnórsdóttir , sem ekki voru sáttar við stöðu mála og drifu starfsemina af stað á ný í maí 2006 . Auk Ingibjargar og Stefaníu kom Sigrún Klara Hannesdóttir einnig að málum við endurreisn deildarinnar . Allt finnst okkur þetta vera n.k. guðmæður okkar í Zetadeild . Áhugi þeirra og kraftur var svo smitandi að ekki var hægt annað en hrífast með , enda vakti málefnið , starfsemi Delta Kappa Gamma samtakanna í sjálfu sér áhuga flestra okkar sem þær höfðu samband við . Á hátíðlegum fundi í Menntaskólanum á Egilsstöðum gengu síðan 15 nýjar konur í deildina og kusu sér nýja stjórn , sem hefur reynt eftir mætti að halda starfseminni virkri í vetur . Í stjórn eru undirrituð sem hef gengt starfi formanns , Ólöf Ragnarsdóttir , varaformaður , Halldóra Baldursdóttir , ritari og Halla Höskuldsdóttir , meðstjórnandi . Stjórnin fékk Ólöfu Guðmundsdóttur í lið með sér til að gegna starfi gjaldkera . Það var mér ómetanlegt að fá tækifæri til að taka þátt í framkvæmdaráðsfundi í heimabæ mínum , Hafnarfirði , sl. haust , hitta fulltrúa annarra deilda og fá veganesti í starfið heima af fundinum bæði af framsögum og spjalli við fulltrúa á fundinum . Auk þess hefur Ingibjörg tekið hlutverk sitt sem guðmóður endurvakinnar deildar af alvöru og alúð og ævinlega verið tilbúin að leiðbeina og styðja þegar á hefur þurft að halda . Stjórnin á sér góða breidd , við erum bæði af Héraði og Fjörðum og störfum á mismunandi sviðum fræðslumála . Það er mikilvægt ekki síst vegna þess að starfssvæðið og starfsemin er eðli síns vegna víðfeðm . Við höfum haldið 6 formlega stjórnarfundi á þessu starfsári , og spjallað mikið saman þess á milli . Félagsfundirnir urðu 4 og voru 2 haldnir á Reyðarfirði sem liggur miðsvæðis fyrir stærstan hóp félagskvenna , 1 á Norðfirðiog ein á Eiðum í Eiðaþinghá á Héraði . Mæting var yfirleitt nokkuð góð , frá 9 - 14 konur mættu . 2 af fundunum lentu í Delta Kappa Gamma veðrinu víðfræga sem ég gerði að sérstöku umræðuefni í afmælisblossanum mínum í gær . Báða fundi héldum við þó , enda er það einlægur ásetningur stjórnar að láta aldrei fundi falla niður , en annan tókst að halda í 3. tilraun og hinn í 4. tilraun og það er e.t.v. svolítil staðfesting á tilefni þess að tala um Delta Kappa Gamma veður á Austurlandi ! Þetta eru þær aðstæður sem Zetadeildin býr við og það er viðfangsefni sem við hljótum að taka með þegar við tökum að okkur ábyrgðarstörf fyrir deildina , við þekkjum vetrarveður og samgöngur á svæðinu okkar , en á Austurlandi höfum við valið okkur búsetu og ætlum ekki að láta veður og færð á vetrum koma í veg fyrir að við getum tekið virkan þátt í lífi og starfi . Við horfum því jákvæðar til næsta starfsárs og teljum okkur reynslunni ríkari frá þessu fyrsta ári , vonumst til þess að það óöryggi sem við höfum óhjákvæmilega oft fundið fyrir á þessu starfsári , þar sem allir stjórnarmenn eru nýir félagsmenn í samtökunum , hverfi smám saman og við getum síðar verið nýjum stjórnarfulltrúum stuðningur í lifandi starfi öflugrar deildar á Austurlandi .